KIRJALLINEN KYSYMYS E-2655/00

esittäjä(t): Diana Wallis (ELDR) komissiolle

(1. syyskuuta 2000)

Aihe: Kuuntelujärjestelmät EU:n televiestintäalalla

Euroopan parlamentin vahvistuksen saamiseksi järjestetyssä kuulemistilaisuudessa tiistaina, 31. elokuuta 1999, komissaari Liikanen lausui, että meille on tietenkin erittäin tärkeätä, kuten parlamentissa edellisenä keväänä käydyssä keskustelussa oli huomautettu, että eurooppalaisen yhteiskunnan arvot säilytetään uudessa järjestelmässä, emmekä hyväksy sisäänrakennettuja kuuntelujärjestelmiä televiestintäalallamme.

Muutamat jäsenvaltiot, erityisesti Yhdistynyt kuningaskunta, säätävät nyt juuri sellaisia sisäänrakennettuja järjestelmiä, joita komissaari ei pidä hyväksyttävinä. Aikooko komissio näin ollen ryhtyä toimiin rajoittaakseen tällaisia ei-hyväksyttäviä toimenpiteitä sillä perusteella, että ne rikkovat yksityisyyden suojaa ja sananvapautta vastaan? Aikooko komissio varmistaa, että kaikki EU:n laajuiset yritykset tuoda käyttöön tällaisia sisäänrakennettuja järjestelmiä alistetaan Euroopan parlamentin demokraattiseen valvontaan?

Erkki Liikasen komission puolesta antama vastaus

(23. lokakuuta 2000)

Komissio olettaa parlamentin jäsenen viittaavan lakiin tutkintavaltuuksien säätelystä (Regulation of Investigative Powers Act), josta Yhdistyneen kuningaskunnan parlamentin alahuone äänesti 26. heinäkuuta 2000. Laille annettiin kuninkaallinen vahvistus 28. heinäkuuta 2000.

Lain luonnos annettiin tiedoksi komissiolle 23. helmikuuta 2000 teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annetussa Euroopan parlamentin ja neuvoston direktiivissä 98/34/EY(1) säädetyn menettelyn mukaisesti. Tätä direktiiviä kutsutaan myös avoimuusdirektiiviksi.

Komissio tutkii parhaillaan lakia ratkaistakseen, onko se yhdenmukainen useiden yhteisön säännösten kanssa, mukaan luettuna telepalvelualan yleisten valtuutusten ja yksittäisten toimilupien yhteisistä puitteista 10. huhtikuuta 1997 annetun Euroopan parlamentin ja neuvoston direktiivin 97/13/EY(2) liite, jossa todetaan, että toimilupien ehdoissa ei rajoiteta mldr toimenpiteitä, joita jäsenvaltiot ovat toteuttaneet perustamissopimuksessa [mldr] tunnustettujen yleistä etua koskevien vaatimusten mukaisesti [mldr] erityisesti liittyen [mldr] yleiseen turvallisuuteen.

Lisäksi henkilötietojen käsittelystä ja yksityisyyden suojasta televiestinnän alalla 15. joulukuuta 1997 annetun Euroopan parlamentin ja neuvoston direktiivin 97/66/EY(3) 5 artiklalla taataan yleisen televerkon ja yleisesti saatavilla olevien telepalvelujen välityksellä tapahtuvan viestinnän luottamuksellisuus. Jäsenvaltioiden on kiellettävä se, että muut kuin käyttäjät voisivat ilman kyseisten käyttäjien suostumusta kuunnella, salakuunnella, tallentaa tai muulla tavalla siepata tai valvoa viestejä, jollei se ole laillisesti sallittua 14 artiklan 1 kohdan mukaisesti. Tämän artiklan mukaisesti jäsenvaltiot eivät voi jäsenvaltiota koskevien merkittävien taloudellisten etujen takia lainsäädännöllä rajoittaa velvollisuuttaan varmistaa verkostojen luottamuksellisuus, ellei se ole välttämätöntä valtion turvallisuuden, maanpuolustuksen, yleisen turvallisuuden sekä telejärjestelmien luvattoman käytön tai rikosten torjunnan, tutkinnan, selvittämisen sekä syytetutkinnan turvaamiseksi. Lisäksi direktiivissä 97/66/EY säädetään oikeushenkilöiden oikeutettujen etujen suojaamisesta televiestintäpalvelujen tilaajina, esimerkiksi liikeyritysten ja niiden viestinnän salassapidosta yleisessä televerkossa.

Lisäksi yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annetulla Euroopan parlamentin ja neuvoston direktiivillä 95/46/EY(4) varmistetaan vapaa tiedonkulku. Direktiivillä 97/66/EY täydennetään ja täsmennetään henkilötietojen käsittelystä annettua yleistä direktiiviä ja erityisesti viestinnän luottamuksellisuutta televiestinnän alalla. Sillä myös suojataan oikeushenkilöiden tietoja ja viestintää.

Komissio tarkastelee lakia myös Euroopan yhteisön perustamissopimuksen 49 artiklan (entinen 59 artikla) pohjalta selvittääkseen, muodostaako se esteitä palveluiden vapaalle liikkuvuudelle asettamalla erityisiä velvoitteita telekuuntelua, viestintään liittyvän tiedon hankintaa ja salatun tiedon saatavuutta koskevien tietoyhteiskunnan palveluiden tuottajille.

Kysymyksen toisesta osasta komissio haluaa ilmoittaa parlamentin jäsenelle, että se ei ole tietoinen aikeista ottaa käyttöön yhteisön laajuisia sisäisiä kuuntelujärjestelmiä.

(1) EYVL L 204, 21.7.1998.

(2) EYVL L 117, 7.5.1997.

(3) EYVL L 24, 30.1.1998.

(4) EYVL L 281, 23.11.1995.